མདོར་ན།དགོན་པ་དེ་ལ་ཐོས་བསམ་སློབ་གཉེར་བྱེད་མཁན་ཡོད་པ་ཡིན་ན།སངས་རྒྱས་ཀྱི་བསྟན་པ་གནས་ཡོད་པ་རེད།དགོན་པ་དེ་ལ་ཐོས་བསམ་སློབ་གཉེར་བྱེད་མཁན་མེད་པ་ཡིན་ན།དེར་སངས་རྒྱས་ཀྱི་བསྟན་པ་ཉམས་ཚར་བ་རེད་ཅེས་ཟེར་དགོས།དེ་ཡིན་ཅིག་མིན་གཉིས་ཤེས་དགོས་པ་རེད།དེར་མ་ཟད།དེང་སང་འཛམ་གླིང་གི་ཐོག་ལ་སངས་རྒྱས་ཀྱི་སྐུ་ཆེ་ཤོས་ནི་ཁ་ཆེའི་ཆོས་ལུགས་འཛིན་མཁན་ཨ་ཧྥུ་ཁ་ཟེར་བའི་རྒྱལ་ཁབ་དེའི་ནང་དུ་ཡོད་པ་རེད།འོན་ཀྱང་།དེར་སངས་རྒྱས་ཀྱི་བསྟན་པའི་དྲི་ཙམ་ཡང་མི་བྲོ།དེར་མ་ཟད།རྒྱལ་པོ་གླང་དར་མའི་སྐབས་ལོ་བདུན་ཅུ་ཡས་མས་ཤིག་ལ་བོད་ལ་སངས་རྒྱས་ཀྱི་བསྟན་པ་ནུབ་སོང་ཡང་།ལྷ་སའི་ཇོ་བོ་རིན་པོ་ཆེ་སོགས་སྐུ་གསུང་ཐུགས་རྟེན་མང་པོ་ལྷག་ཡོད་པ་རེད།བྱས་ཙང་།སངས་རྒྱས་ཀྱི་བསྟན་པ་དར་བ་ལ་ཐོས་བསམ་སློབ་གཉེར་དགོས་པ་དེ་ཀུན་གྱིས་ཤེས་པར་གྱིས།འོ་ན།སྐུ་གསུང་ཐུགས་རྟེན་རྩ་བ་ཉིད་ནས་མི་དགོས་རེད་དམ་ཟེར་ན།དེ་ཡང་དད་པའི་རྟེན་དུ་དགོས་རྒྱུ་ཡོད་པ་དང་རྩ་ཆེན་པོ་རེད་ཟེར་རྒྱུ་ཡིན།